John Ambrose Lloyd

Cerddor o Gymru ac awdur emyn-donau oedd John Ambrose Lloyd (14 Mehefin 1815 - 14 Tachwedd 1874).

Ganed ef yn yr Wyddgrug, Sir y Fflint, yn fab i Enoch Lloyd, gwneuthurwr dodrefn, a'i wraig Catherine. Ordeiniwyd ei dad yn weinidog yn 1830 a symudodd y teulu i Hill Cliffe Warrington. Aeth John i Lerpwl i gynorthwyo ei frawd Isaac, oedd yn athro ysgol yno. Yn Lerpwl, cyfansoddodd ei dôn gyntaf yn 1831, a rhoddodd yr enw Wyddgrug arni. Bu'n athro mewn gwahanol ysgolion yn Lerpwl hyd 1849; yn ddiweddarach bu'n drafaeliwr masnachol hyd 1871. Symudodd i fyw i  Bwlch Bach, ger tref Conwy yn 1851, i Gaer y flwyddyn wedyn, yna yn 1864 i'r Rhyl.

Cyfansoddodd nifer fawr o donau, yn cynnwys casgliadau Casgliad o Donau (1843) ac Aberth Moliant (1870). Cyhoeddwyd cofiant iddo gan ei fab, C. Francis Lloyd.

Categori:Genedigaethau 1815
Categori:Marwolaethau 1874
Categori:Cerddorion o Gymru
Categori:Pobl o'r Wyddgrug